दा हादरनि गुबुन जायगा-ओनसोलफोरजों लोगोसे आसामनि खायसे जायगा-ओनसोलफोरावबो दोरोमारि फालिनायनि बोथोर फैगासिनो दं। दाखालै गनेश फुजाखौ फालिजेननानै देवालि फोरबोजों हिन्दु दोरोमारिफोरा दुर्गा फुजा सिम जोबथ’ फालि हैगोन। माबा मोनसे फोरबो बुंब्लानो बयनिबो गोसोयाव रंजानाय फैखायो। बेयो थार बाथ्रा। रावबो नंखाय बुंनो हाया। नाथाय थांनाय बोसोरनैसोयाव हादरनि गासै हादरसाफोरजों लोगोसे आसाम हादरसानि रायजोफोरा कर’ना जिउसानि सनदेरनायनि थाखाय सोमजिनाय थासारियाव हाबा-खेरायफोरखौ लानानै गोबां दोरोमारि फालिथाय फोरबोफोरखौ मुङावल’ फालिनो गोनां जाबोदों। सोरखारनि गोबां नाजानायनि सायाव आरो रायजो-राजाफोरनि हेफाजाबनि थाखाय कर’ना जिउसानि गिख्रंथाव थासारिया दासान्दै एसे रुयनो हमनायखाय एसे मोजाङाव फैबाय। नाथाय बे गिख्रंथाव थासारिया जोबबाय होननानै साननो नाङा। मानोना कर’नानि नैथि दोहौआ गैया जायासावनो बुहुमनि गोबां हादराव कर’ना जिउसानि थामथि दोहौयाव गिख्रंथाव थासारि सोमजिनाय खौरां मोननाय जादों। बिदिनो भारत हादरावबो फैगौ अक्टबर-नबेम्बर दाननि गेजेराव बे गिख्रंथाव थासारिया सोमजिनो हागौ होननानै रोंगौथि गोनां सुबुंफोरखौ बुंनायजों लोगोसे सांग्रांथि खालामनाय नुनो मोनो। बिनिखायनो फैगौ दोरोमारि फालिथाय फोरबोफोराव रैखाथियै थानो माखासे नेम-खान्थिफोरखौ फालिनो गोनांथार जानानै फैदों। बिफोर नेमखान्थिफोरनि गेजेराव खुगायाव मास्क गाननाय, समाजारि जानथायफोरखौ फालिनो नांथारगोन ।